**Degustare leită cu moartea burlescă**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În labirintul raiului advers,

Ce cade peste mine ca o brumă,

Un ochi de-al tău mă-ntâmpină pervers

Şi-nlătură brutal orice cutumă.

Apleacă-mă peste prăpăstii vechi,

Pândește-mă cu buza coaptă, grea,

Şi degetele tale în perechi

Să-mi dezvelească sânul de cafea.

Pogoară peste mine duhul sfânt,

Al unei păcătoase Magdalene,

Şi-apoi să plămădească din pământ

Cireşe-ngenuncheate pe sub gene.

Veneţii se deschid pe coapse reci,

Gondolele în mine se opresc,

Păunii ţipă lung, iar dacă pleci

Măcar să mă ucizi la ceas burlesc.

7 noiembrie 2016, Constanţa